སྙན་ངག་མེ་ལོང་ལས།ཤིས་བརྗོད་ཕྱག་བྱ་དངོས་པོ་ནི།།ངེས་པར་བསྟན་པའང་དེ་ཡི་སྒོ།།ཞེས་གསུངས་པ་བཞིན་ཆོས་རྗེ་ས་པཎ་ཉིད་ཀྱིས་ཀྱང་ཐོག་མར་མཆོད་བརྗོད་དང་དམ་བཅའ།སྐུལ་ཚིག་དང་དངོས་པོ་ངེས་བསྟན།བློ་ལྡན་ཉན་སྐུལ་དང་བསྟན་བཅོས་མཛད་པའི་དགོས་བ་སོགས་རྩོམ་པ་ལ་ཉེ་བར་མཁོ་བའི་ཡན་ལག་དག་སྔོན་དུ་བརྗོད་པ་དང་།ཡང་སྙན་ངག་མེ་ལོང་ལས།འདི་ནི་ཀུན་ཏུ་མཆོག་རྣམས་ཀྱིས།།རྗེས་སུ་བསྟན་དང་ལྷག་མའི་ཡང་།།ཚིག་རྣམས་ཉིད་ཀྱི་དྲིན་གྱིས་ནི།།འཇིག་རྟེན་ལུགས་ལ་འཇུག་པར་བྱེད།།གལ་ཏེ་སྒྲ་དོན་སྣང་བ་ཡིས།།འཁོར་བ་གསལ་བར་མ་བྱས་ན།།འཇིག་རྟེན་གསུམ་པོ་མཐའ་དག་འདི།།སྨག་རུམ་མུན་པ་ཉིད་དུ་འགྱུར།།ཞེས་རྩོམ་པ་གྲུབ་བྱེད་ཀྱི་དངོས་རྒྱུ་གསུམ་བསྟན་པ་ཇི་བཞིན་འཇམ་མགོན་ཁོང་གིས་ཡང་ཚོགས་གསུམ་གྱི་ངོ་བོ་དང་དབྱེ་བ།གྲུབ་ཚུལ་དང་བྱེད་ལས་སོགས་རེ་རེ་བཞིན་བསྟན་པ་མ་ཟད།འཇིག་རྟེན་ལ་གྲགས་པའི་བརྡ་དང་བསྟན་བཅོས་ལ་གྲགས་པའི་བརྡ།དེ་བཞིན་གཤེགས་པའི་བརྡ་སོགས་ཀྱི་དབྱེ་བ་དང་གོ་ལ་ལེན་སྟངས་སོགས་ཀྱང་རེ་རེ་བཞིན་བསྟན་ཡོད།མཇུག་ཏུ་ཡང་སྙན་ངག་མེ་ལོང་ལས།མཁས་པས་ཡང་དག་རབ་སྤྱར་བའི།།ངག་ནི་འདོད་འཇོའི་བ་རུ་བཤད།།དེ་ཉིད་ཉེས་པར་སྦྱར་ན་སླར།།སྦྱོར་བོ་བ་ལང་ཉིད་རྗོད་བྱེད།།ཅེས་གསུངས་བ་བཞིན་དུ་འཇམ་མགོན་ས་པཎ་ཉིད་ཀྱིས་དེ་ལྟར་སྒྲའི་སྦྱོར་བ་ཤེས་ནས་སྙན་ངག་རྩོམ་པ་འཇུག་པའི་ཕྱིར་ཚིག་རྒྱན་བཤད་དོ་ཅེས་གོ་རིམ་ལྡན་ཞིང་འདུས་ཆེ་བའི་སྒོ་ནས་བསྟན་ཡོད་དེ།རང་བཞིན་ཡོན་ཏན་ལས་རྣམས་ལ།།ངོ་བོ་བསྟོད་སྨད་བརྗོད་པའི་ཚུལ།།དྲང་བོ་ཟུར་མིག་ཚིག་དང་དོན།།དངོས་ཤུགས་དཔེ་ཡི་སྒོ་ནས་དེ།།སྒྲོ་བཏགས་ནས་ནི་ཚིག་གི་རྒྱན།།ཉམས་དགུའི་རོ་དང་སྦྱར་ཏེ་སྤེལ།།ཅེས་ཚིག་རྐང་དང་པོས་འདུས་ཆེ་བའི་སྒོ་ནས་སྙན་ངག་གི་བརྗོད་གཞི་གཙོ་བོ་བསྟན་པ་དང་།ཚིག་རྐང་གཉིས་པས་ཚིག་རྒྱན་སྤྱི་བསྡུས་ནས་སྟོན་པ།མཇུག་གི་ཚིག་རྐང་བཞི་བོས་གོང་གི་བརྗོད་གཞིའི་ངོ་བོ་ལ་ཇི་ལྟར་བསྟོད་པའི་ཚུལ་བསྟན་པའོ།གཞན་ཡང་དཔེ་དོན་ལེགས་པར་སྦྱོར་ཚུལ་དང་རོལ་སྒེག་དང་བཅས་པའི་སྙན་ངག་གི་ཉམས་དགུ་སོགས་སྙན་ངག་མེ་ལོང་ལས་བོད་ཀྱི་རྩོམ་པ་ལ་མཁོ་ཆེ་བ་དག་ཚིགས་བཅད་ལ་དྲངས་ནས་འདུས་ཆེ་བའི་སྒོ་ནས་བསྟན་པའོ།།